钦定古今图书集成/方舆汇编/职方典/第1355卷 > 形胜附
## 钦定古今图书集成/方舆汇编/职方典/第1355卷 > 形胜附

本府

高郡襟巨海而带长江，接雷、廉而引郴桂。附郭之邑，为茂名。茂岭耸秀于前，仙井拥翠于后。鉴山之下，鉴江之水出焉。电白在郡以东，山有庄坰之险，水有石窟之奇。信宜在郡以北，云岫崔嵬而蔽日，窦水㵿淼而浮空。化州在郡之西南，丽山、龙山竞秀，陵水、罗水交流，而来安一迳斗绝，尤称险峻。又南为吴川，高山巀嶪，而零洞之水会谭峨而入海。又西为石城，零禄汇于东桥

而“望恩” 三峰回绕县治，盖阁郡形势，当郡山罗列之间，开千里封疆之胜。

“皇清峻立边界，画东南以作长城”，今则更议建牙扼

险要而严汛守，盖屹然金汤之国也。

高地，居二广之门，据丛山之险，谿迳复结巨海襟连其东南一带，赤水限门，又为郡之咽喉，金汤之国也。明初，设高州路为府，领州一，县五。其山高凉，其水鉴江。附郭曰茂名县。东北有宫湾，崖石高峻，渊深莫测，通于龙井。又前有蒲牌河，合鉴江南流而入于海。东四十里为电白县，庄峒巉岩，龙山卓峙。其阳有石窟三窦，清泉涌其中，五蓝河之水出焉。北八十五里为信宜县，有古楼山，其上三峰相叠，窦江之水南流与谭峨江合。西南九十里为化州，其北曰来安山，险而且峻，惟一迳可通，罗陵之水环抱焉。南七十里为吴川县，有招义、近信二山，零洞之水，会谭峨放于海。其中洲曰“硐洲” ，屹然一岛，为宋帝昺驻跸之地；西一百一十里为石城县，零禄、东桥二水交流焉。夫高凉北倚层岭、南距巨洋，石城以东，向有伏莽之虞；而电白沿边一带，海舶飘忽，禁御宜严。在明时，屡受倭彝焚掠之苦。至于海禄市镇，犹设海防官一员为之控制。今海甸乂安，鲸氛渐息；然汪洋辽远，保无有扬颿出没、鞭长不及之忧？则水陆设防。似无容少弛也。